P r e d k l a d a c i a    s p r á v a

            Návrh zákona, ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z. sa predkladá na rokovanie vlády SR v súlade s Plánom legislatívnych úloh vlády Slovenskej republiky na rok 2009, ktorý bol schválený uznesením vlády SR č. 17/2009 zo 14. januára 2009. 
Cieľom predkladaného návrhu zákona, ktorým sa mení a dopĺňa zákon č. 170/2001   Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z., je precizovanie a doplnenie niektorých ustanovení, ktoré vyplývajú zo smernice Rady 2006/67/ES z 24. júla 2006, ktorou sa členským štátom ukladá povinnosť udržiavať minimálne zásoby ropy a/alebo ropných výrobkov (kodifikovaná smernica), úpravy niektorých ustanovení, ktoré vyplývajú z prechodu zo slovenskej meny na euro od 1.1.2009 a aktualizácia súvisiacich odkazov pod čiarou s navrhovanými úpravami.
Ropa patrí medzi základné energetické a surovinové zdroje. Na prekonanie možných politických a hospodárskych rizík súvisiacich s poruchami zásobovania ropou a ropnými výrobkami väčšina vyspelých krajín vytvára legislatívne a ekonomické podmienky na zabezpečenie dostatočnej úrovne núdzových zásob ropy a ropných výrobkov. 
Na základe zásadnej pripomienky Ministerstva hospodárstva SR, ktorá sa týkala nesúhlasu so zavedením príspevku na tvorbu, obmenu, zámenu, pôžičky, skladovanie, udržiavanie a financovanie núdzových zásob ropy a ropných výrobkov, boli z návrhu zákona vypustené všetky ustanovenia týkajúce sa zavedenia uvedeného príspevku.	        	
Predkladaný návrh zákona nebude mať finančné, ekonomické, environmentálne vplyvy, vplyv na zamestnanosť a podnikateľské prostredie.	
Predkladaný návrh zákona je v súlade s Ústavou Slovenskej republiky, zákonmi Slovenskej republiky a inými zákonmi, medzinárodnými zmluvami, ktorými je Slovenská republika viazaná a je v súlade s právom Európskych spoločenstiev a Európskej únie. 
Dňa 30. marca 2009 bol návrh zákona prerokovaný na zasadnutí Hospodárskej a sociálnej rady Slovenskej republiky, ktorá súhlasila s návrhom zákona a odporučila ho na ďalšie legislatívne konanie. Dňa 14. apríla 2009 bol návrh zákona predmetom rokovania Legislatívnej rady vlády, ktorá návrh zákona odporučila predložiť na rokovanie vlády Slovenskej republiky po zapracovaní jej pripomienok. Pripomienky boli do materiálu zapracované.